આનું કારણ શું? દેખીતું કારણ ટેકનોલોજીને અપનાવવા બાબતની ઉદાસીનતા કહી શકાય, પણ મૂળભૂત કારણ માનસમાં ઊંડે સુધી ઘર કરી ગયેલી વર્ણવ્યવસ્થા છે. વર્ણવ્યવસ્થાનાં મૂળિયાં આપણે ધારીએ છીએ એથી વધુ ઊંડા છે. ગટરમાં ઊતરેલા કોઈ કામદારને જોઈને રાહદારી સૂગથી પોતાનું નાક ઢાંકી દેશે કે નજર ફેરવી લેશે. એ થોડો જાગ્રત હશે તો સત્તાતંત્રની બેદરકારીને ભાંડશે. પણ તેને ભાગ્યે જ એ વિચાર આવશે કે તેની નજર સામે એક અમાનવીય કૃત્ય થઈ રહ્યું છે. એ કામદાર પોતાની ફરજના ભાગરૂપે ભલે અંદર ઊતર્યો હોય, પણ ખરેખર તો તે વર્ણવ્યવસ્થામાં સૌથી નીચલા સ્તરે છે એટલા માટે તેણે ઊતરવું પડ્યું છે.